पुष्कर। मलमास में कड़ाके की सर्दी के बीच हजारों श्रद्धालुओं ने पुष्कर सरोवर में आस्था की डुबकी लगाई। स्नान के लिए उमड़ी भीड़ की वजह से कस्बे में खासी चहल-पहल रही। इस मौके पर पुष्कर सरोवर में स्नान कर दान-पुण्य करने का विशेष धार्मिक महत्व है। यहां मेले जैसा माहौल बना हुआ है।
मलमास के चलते सरोवर में स्नान करने वालों का तांता लगा रहा। ब्रह्म मुहूर्त के साथ स्नान आरंभ हुआ। तेज सर्दी की वजह से हालांकि अल सुबह घाटों पर धर्मप्रेमियों की भीड़ कम थी लेकिन उसके बाद सैलाब उमड़ने लगा।
श्रद्धालुओं ने सरोवर में स्नान के बाद परिक्रमा लगाई तथा ब्रह्मा मंदिर समेत प्रमुख देवालयों के दर्शन किए। इस दौरान आस्थावानों ने पुरोहितों को भोजन करा कर दान-दक्षिणा भी दी तथा गायों को चारा डाल कर पुण्य कमाया। तीर्थ यात्रियों ने बाजारों में भी जमकर खरीदारी की जिससे घाटों व मंदिरों के अलावा बाजार में भी दिनभर यात्रियों का जमघट लगा रहा। पुष्कर मेले के बाद सरोवर में यह पहला बड़ा स्नान हुआ।
फोटो भीकम शर्मा
hin_Deva hin_Deva hin_Deva bho_Deva